
I.

„Tom!“

Žiadna odpoveď.

„Tom!“

Žiadna odpoveď.

„Tomu sa divím, kde ten loptoš zasa väzí? Hej, Tom!“

Stará pani posunula okuliare dolu na nos a dívala sa cez ne po izbe. Potom ich zasa po­str­čila na hor a dívala sa spod nich. Zried­ka­kedy, vlastne nikdy sa nedívala cez ne na takú ma­lič­kosť, ako bol jej chlapec, lebo to boli jej parádne okuliare; pýcha jej srdca; boli len pre ozdobu a nie pre skutočnú potrebu. Práve tak dobre by videla i cez drôtené krúžky. Chvíľku stála zarazená, potom riekla, – nie na­hne­vane, predsa však tak nahlas, že to mohol počuť i nábytok vo svetlici: „Počkaj, nech ťa len dostanem, ja ti…”

Ne­do­po­ve­dala, lebo nemohla chytiť dych, keďže sa zohla a špárala pod posteľou metlou.

Vy­pla­šila iba kocúra.

„Nikde niet toho loptoša!”

Šla k ot­vo­re­ným dverám, stála v nich chvíľu a dívala sa pátravo do krov rajš­tia­ko­vých a iných rastlín, ktoré tvorili jej záhradu. Po Tomovi nikde ani pamiatky. Zvýšila hlas a volala, aby ju bolo ďaleko počuť:

„Tom! – Tooom!”

Za chrbtom sa jej ozval nepatrný šramot, obrátila sa a podarilo sa jej ešte včas chytiť malého chlapca za okraj kabátu a zabrániť mu takto v úteku.

„Tam teda! Že som si hneď ne­spo­me­nula na tú komoru! Čo si tam robil?”

„Nič.”

„Nič? Ukáž ruky! A čo sa ti to pri­le­pilo na ústa?”

„Neviem, tetička.”

„AIe ja viem. Lekvár je to! Stokrát som ti už hovorila, jestli nenecháš ten lekvár na pokoji, že z teba dušu vy­tra­siem! Podaj mi sem paličku!”

Palička sa mihla vo vzduchu. Situácia bola zúfalá.

„Preboha! Obzri sa len, tetuška! Obzri sa!”

Stará pani sa rýchle otočila a úz­kost­livo k sebe pri­tiahla sukňu. V tom okamihu chlapec utiekol, vyšplhal sa na vysoký záhradný plot a zmizol.

Teta Polly stála chvíľku prek­va­pená, potom sa usmiala.

„Čert aby vzal toho šibala! Či už nikdy ne­zmúd­riem? Či si zo mňa už dosť bláznov ne­na­ro­bil, že by som mohla byť obo­zret­nej­šou? Pravda, starý blázon býva najhorší. Starého psa novým kúskom nenaučíš. Ty môj božíčku! Ale keď si každý deň zmyslí niečo nového, ako to má tedy človek tušiť, čo zase chystá! Ako by vedel, ako dlho ma smie hnevať, až ma prejde tr­pez­li­vosť a vie snáď i to, že keď ma ro­zo­smeje, že je hneď po zlosti a že mu už nič nemôžem urobiť. Boh vie, že toho chlapca dobre ne­vy­cho­vá­vam, veruže nie. "Škoda každého úderu, ktorý padne mimo", ako sa to hovorí. Zvolávam hnev boží na nás oboch, viem to. Je to chlap­čisko čertom podšité, ale, boženko, veď je chudáčik syn mojej nebohej sestry. Nemôžem za to, nemám svedomia ho udrieť. Zakaždým, keď mu niečo pre­hliad­nem, mám výčitky, keď ho však chcem po­tres­tať, div mi moje staré srdce nepukne. Ach, áno, kto je zrodený zo ženy, málo užije dňov a mnoho zármutku, vraví Písmo. Teraz sa zas bude celé od­po­lud­nie túlať a zajtra mu budem musieť dať prácu za trest. Je to síce kruté, nechať ho pracovať v sobotu, keď majú všetci ostatní chlapci voľno, ale on nenávidí prácu väčšmi než čokoľvek iného, a ja musím si konať po­vin­nosť, inak by som to dieťa ešte celkom skazila.”

Tom sa vskutku túlal a mal blahé časy. Domov sa vrátil práve včas, aby pomohol Jimovi, čer­noš­skému chlap­covi, štiepať drevo na zaj­trajší deň, – to je vlastne: práve včas, aby Jimovi vy­roz­prá­val svoje dob­ro­druž­stvá, kým černoch vykonal dve tretiny práce sám. Tomov mladší brat (správ­nej­šie rečeno ne­vlastný brat) Sid, ktorý obyčajne zbieral triesky, bol už s prácou svojou hotový, lebo to bol tichý chlapec, ktorý ne­za­ží­val dob­ro­druž­stvá o ktorých by mohol roz­prá­vať.

Medzi tým, ako Tom večeral a pásol po prí­le­ži­tosti, aby mohol ukradnúť kúsok cukru, dávala mu teta Polly otázky napospol nejasné a ne­bez­pečné. Chcela ho chytiť pri nejakom ne­pre­mys­le­nom slove. Ako tak mnoho na­mys­le­ných duší, za­kla­dala si i ona preveľmi na svojom, ovšem domnelom nadaní k sple­ti­tej a tajomnej dip­lo­ma­cii. Svoje najp­re­hľad­nej­šie úskoky po­kla­dala za divy najp­reh­na­nej­šej chyt­rác­kosti.

„Tom, pravda bolo veľmi teplo v škole?”

„Hm… áno!”

„Veľmi teplo, čo?”

„Hm… áno!”

„A nemal si chuť ísť sa kúpať?”

Tomom to trochu trhlo. Zmocnilo sa ho po­doz­re­nie. Pozrel sa tete Polly do tváre, tá mu však nič ne­vra­vela. Ozval sa teda:

„Hm… Nie… vskutku, nie príliš.”

Stará pani natiahla ruku, ohmatala Tomovi košeľu a povedala:

„Ani si sa veľmi ne­za­po­til, však?”

Li­cho­tilo jej, keď zistila, že Tomova košeľa je suchá, a nik by netušil, čo vlastne mala za lubom. Tom však vedel, odkiaľ vietor duje; pred­ví­dal už, čo má na­sle­do­vať a pre­d­i­šiel tomu.

„Pum­po­vali sme si s nie­koľ­kými chlapci vodu na hlavu… mám ju ešte vlhkú. Pozri sa!”

Tetu Polly zamrzelo, že si sama ne­pov­šimla tej ne­patr­nej, avšak dô­le­ži­tej okol­nosti a že tak jej úskok zasa zlyhal. Zrazu však prišla na novú myš­lienku.

„Tom, pritom pum­po­vaní si si predsa nemusel odpárať golier, či áno? Prišila som ti ho pevne. Rozopni kabát!”

Obava zmizla z Tomovho obličaja. Rozt­vo­ril kabát.

Golier bol pevne prišitý.

„Zase si ma dostal! Stavím sa, že si bol za školou a že si sa bol kúpať. Ale odpúšťam ti. Od času máš čerta v tele, ale niekedy si lepší, než sa zdáš.”

Hnevala sa trochu, že jej dip­lo­ma­cia zasa zlyhala, ale bola rada, že sa Tom choval tak poslušne.

V tom ozval sa Sid:

„Veď si mu golier prišila bielou niťou a táto je čierna.”

„Čože? Nuž pravda, že som ho prišila bielou! Tom!”

Ale Tom nečakal, ako to dopadne. Keď bol už von z dverí, zakričal:

„Počkaj, Sid, za to ich dostaneš!”

Na bez­peč­nom mieste sa Tom zahľadel na dve veľké ihly, za­bod­nuté v podšívke svojho kabátu. Okolo nich boli obtočené nite, jedna biela, druhá čierna.

„Nebyť Sida, ani by si toho nebola všimla,” bručal. „Čert aby to vzal, niekedy prišije golier bielou niťou, inokedy čiernou. Prečo len tie nite tak mení – do smrti si to ne­za­pa­mä­tám. Ale toho Sida za to zmrzačím! Nech sa na mieste pre­pad­nem, ak to neurobím!”

Tom nepatril práve medzi vzorných chlapcov v obci. Vedel síce dobre, akým vzorný chlapec má byť, ale on opo­vr­ho­val takým.

Ne­up­ly­nuli ešte ani dve minúty a zabudol na svoj zármutok. Nie preto, že by bol jeho zármutok menej ťažkým a trpkým, než zármutok do­spe­lých ľudí. Avšak nový a mocný záujem ho zatlačil na chvíľu z jeho srdca, tak ako vôbec rany osudu upadajú v za­po­me­nu­tie, keď sa nové podniky tlačia do popredia.

Týmto novým záujmom u Toma bola dôležitá novinka vo hvízdaní, ktorú sa práve naučil od jedného černocha. Túžil po tom, aby ju mohol nerušene vyskúšať. Bolo to dajaké vtáčie tril­ko­va­nie, ktorého možno docieliť tým, že sa medzi pískaním v malých pre­stáv­kach rýchle dotýka jazykom o podnebie. Čitateľ si iste spomenie, ak bol tiež dakedy mladý, ako sa to robí. Vy­trva­los­ťou a po­zor­nos­ťou na­do­bu­dol si Tom chytro istej zbeh­losti a vy­kra­čo­val si teraz ulicou, majúc plné ústa harmónie a srdce plné vďač­nosti. Cítil sa tak šťastným, akým sa cíti hvezdár, keď objaví novú obežnicu. Čo sa týka sily, hĺbky a rýdzosti ra­dost­ného pocitu, možno skoro byť na vážkach, či nebol Tom vo výhode proti hvez­dá­rovi.

Letné večery boli dlhé. Ešte sa ne­zot­melo. Zrazu prestal Tom hvízdať. Pred ním stál cudzinec, chlapec, ktorý bol trochu väčší než on. V malej osade, zvanej St. Pe­ters­burg bol každý nový prí­cho­dzí pred­me­tom zve­da­vosti, nech bol aké­ho­koľ­vek veku alebo pohlavia. Tento chlapec bol pekne oblečený, ba až príliš pekne na všedný deň. To rovno vzbu­dzo­valo obdiv. Čiapku mal peknú, modrý kabát bol no­vu­čičký a nohavice tiež. Ba mal na nohách i topánky a bol iba obyčajný piatok! Na krku mal krásny, pestrý nákrčník. Skrátka, mal okolo seba takú mestskú svä­to­žiaru, že to Toma až zarazilo. Čím ďalej sa díval na ten skvelý zázrak, tým viac ohŕňal nos nad jeho uhla­de­nos­ťou, a tým ošu­me­lej­ším mu pripadal jeho vlastný odev.

Žiadny z chlapcov ne­po­ve­dal slova. Keď sa pohnul jeden, pohnul sa i druhý, ale len stranou, do kruhu. Druh z druha oka ne­spus­til! Konečne povie Tom:

„Mohol by som ťa zmlátiť!”

„To by som rád videl!”

„Uvidíš!”

„Neuvidím!”

„Uvidíš!”

"Neuvidím!”

"Uvidíš!"

"Neuvidím!"

„A veru, uvidíš!"

„A veru, neuvidím!”

Trápna pre­stávka. Po chvíli sa spýtal Tom:

„Ako sa voláš?”

„Čo ťa do toho?”

„Dobre, ukážem ti, čo je mňa do toho!”

„Tak tedy ukáž!”

„Ukážem, len vrzúkaj mnoho!”

„Nevídali! Nuž, ukáž!”

„Iste si myslíš, že si silnejší? Keby som chcel, vytrepal by som ťa jednou rukou!”

„Výborne! Prečo to tedy neurobíš. Stále len opakuješ, že by si mohol!”

„Aj to urobím, len si rob zo mňa blázna!”

„Nebojím sa ani tuctu takých chvas­tú­ňov, ako si ty!”

„Opica! Ja viem, že si myslíš, bohvie čo si ty, však?”

„Máš ty ale klobúk!”

„Môžeš mi ho zhodiť, ak sa ti neľúbi! Zraz mi ho! No, opováž sa! Ani kosti by si si ne­po­rá­tal!”

„Ty cigán!”

„Ty si cigán!”

„Ty zbabelec, netrúfaš si však do mňa!”

„Strať sa!”

„Počuješ, ne­do­pa­ľuj, bo vezmem kameň a bacnem ti ho do hlavy!”

„To sa vie, že bacneš!”

„Veru bacnem!”

„Prečo to teda neurobíš?! Stále len hovoríš a nič nerobíš! Lebo sa bojíš!”

„Ja že sa bojím?”

„Bojíš sa!”

„Nebojím sa!”

„Bojíš!”

Opäť pre­stávka! Opäť vzájomné pohľady a ob­chá­dza­nie v kruhu. Zrazu ocitli sa zočivoči. Tom skríkne:

„Odtiahni!”

„Urob to ty!”

„Ani mi ne­na­padne!”

„A mne tiež nie!”

Tak tu stáli s nohou vy­kro­če­nou, celou silou jeden druhého strkajúc a po­ze­ra­júc na seba ne­ná­vistne. Žiadnemu sa však ne­po­da­rilo odstrčiť druhého. Tak zápasili, až sa obaja ro­zoh­riali a ro­zoh­nili.

Potom ustúpili obidvaja späť. Tom riekol:

„Si baba! Pošlem na teba svojho veľkého brata a ten ťa rozdrví malíčkom.”

„Myslíš, že sa bojím tvojho veľkého brata? Môj brat je ešte väčší než tvoj. Čo si myslíš, ten by ťa prehodil cez plot.”

(Obaja títo veľkí bratia žili pravda len v ich ob­ra­zot­vor­nosti.)

„To je lož!”

„Snáď to, čo ty hovoríš!”

Tom ťahal v prachu ulice čiaru palcom nohy a povedal:

„Neopováž sa túto čiaru pre­kro­čiť, lebo ti seknem, že sa ani nehneš! Kto prekročí, beda jeho kostiam!"”

Cudzí chlapec rezko pre­kro­čil čiaru a riekol posmešne:

„Dosiaľ si to len hovoril, urob to tedy konečne!”

„Ne­do­pa­ľuj! Daj si pozor, ty…”

„Veď si predsa hovoril, že niečo urobíš. Ukáž tedy, čo vieš!”

„A aj ukážem! Daj dva šestáky a ukážem ti to!”

Cudzí chlapec vyňal z vrecka dva šestáky a podával mu ich pohŕdavo. Tom mu ich vyrazil z ruky.

V tej chvíli už sa obidvaja váľali v prachu, držiac sa ako dve mačky. Hodnú chvíľu trhali, rvali si chlapci navzájom vlasy i šaty, boxovali a škria­bali sa po tvári, až boli celí pokrytí prachom a blatom.

Konečne sa klbko tiel za­sta­vilo. Z bojového dymu sa vynoril Tom, sediaci rozk­ro­čený na cudzom chlap­covi a ob­rá­ba­júc ho svojimi päsťami.

„Už dosť?” kričal.

Od­po­ve­ďou bol nový pokus o vy­slo­bo­de­nie. Chlapec kričal, ale viac z hnevu, než od bolesti.

„Povedz, že máš dosť,” volal Tom a tĺkol ho ďalej.

Konečne vychrlil zo seba cudzinec pri­du­sené "dosť".

Tom ho pustil, ťažko od­dy­chu­júc:

„Ja ťa naučím! A po druhý raz daj si pozor, s kým si začínaš!”

Cudzí chlapec sa dal na ústup. Opra­šo­val si šaty fňukajúc, stonúc. Chvíľami sa obzrel a vy­hro­žo­val Tomovi, čo mu všetko urobí, „až ho po druhý raz dostane do ruky.” Tom od­po­ve­dal mu len vý­smeš­ným úšk­ľab­kom a s hrdou hlavou opúšťal bojište.

Sotva sa otočil chrbtom, zdvihol pre­mo­žený chlapec skalu, hodil a trafil Toma do nohy. Ale už aj vzal nohy na plecia a letel sťa vietor. Tom pre­na­sle­do­val zradcu až k jeho domu a zvedel takto, kde býva. Chvíľu ob­chá­dzal u vrát záhrady, vy­zý­va­júc ne­pria­teľa, aby vyšiel. Ten sa však na neho z okna len ušk­ľa­bo­val, ne­pre­ja­viac ani máčik chuti k ďalšiemu zápasu. Nakoniec sa objavila ne­pria­te­ľova matka a vynadala Tomovi do špatných, zlo­my­seľ­ných a le­da­ja­kých ni­čom­ní­kov. Musel odísť. Prv ale sa osvedčil, že si prí­le­ži­tostne "dovolí" na chlapca "počíhať".

Toho večera sa vrátil domov hodne neskoro. Keď sa opatrne vy­dria­pal do okna, zistil, že je v jeho izbičke tá, ktorú si tam neželal: teta.

Na prvý pohľad zbadala, v akom stave sú jeho šaty a jej roz­hod­nu­tie, zmeniť voľnú sobotu v zajatie pri ťažkej práci, sa stalo ska­lo­pev­ným.

 


II.

Nastalo sobotné ráno. Letný deň bol jasný, svieži a kypel životom. Každé srdce bolo plné spevu a srdce mladé spievalo i ústami. V každej tvári sa zračila radosť a každý krok bol skokom. Agáty kvitli a vôňa ich kvetu plnila vzduch.

Vrch nad mes­teč­kom bol samý kvet. Bol práve dosť vzdia­lený, aby sa zdal roz­tú­že­nému pohľadu za­sľú­be­nou zemou: snivou, tichou a vábivou.

Na chodníku sa objavil Tom s veľkým škopkom plným farby a s dlhou štetkou. Prezeral si plot. Všetka radosť zmizla z jeho tváre a zmocnila sa ho hlboká me­lan­chó­lia.

Trid­sať­päť metrov dlhý plot! A dva a pol metra vysoký! Život mu pripadal prázdnym a zdal sa mu byť bremenom. S po­vzdy­chom namočil štetku do farby a pretrel ňou naj­vyš­šiu dosku plotu. Opakoval ešte raz, dva ten istý pohyb. Potom po­rov­ná­val nepatrný biely pásik s roz­ľah­lým pries­to­rom špinavo šedého plotu a posadil sa zroneno na klát.

V tom vybehol zo dverí Jim. V ruke držal plechovú konvu a spieval si „Diev­čence z Buffala”. Nosiť vodu bola pre Toma vždy ne­ná­vi­dená práca. V tejto chvíli však sa mu zdala vy­slo­bo­de­ním. Napadlo mu, že dolu pri studni sú kamaráti. Bolo tam vždy dosť chlapcov i diev­če­niec. Čakali, až na nich príde rad, od­po­čí­vali, za­mie­ňali si hračky, vadili sa a bili a vždy tu bolo plno smiechu. Spomínal si tiež, hoci bola studňa sotva sto­päť­de­siat krokov vzdia­lená, že sa Jim nikdy nevrátil s konvou prv, než za hodinu; a to obyčajne ešte musel niekto pre neho ísť.

Tom sa dal vy­jed­ná­vať:

„Počuj, Jim, natieraj trochu, zabehnem ja za teba pre vodu.”

Jim zakrútil hlavou.

„To nejde, Tom. Stará pani hovoriť, ja chytro priniesť vodu a s nikým ne­ho­vo­riť. Hovoriť, že Tom ma bude volať natierať, ale ja nepočuť a hľadieť si svojho. Na na­tie­ra­nie vraj si dať sama pozor.”

„Ba! Ale nemyslí to tak zle, ako hovorí. Veď ona vždy tak hovorí. Daj sem tú konvu, za minútku som tu znova. Ani sa o tom nedozvie.”

„Nesmiem, nesmiem! Stará pani by mi hlavu utrhla, veru utrhla!”

„Ale tá? Veď nevie ani poriadne udrieť. A keď ťa i poklope ná­prs­tkom po hlave, snáď si len nebudeš robiť z toho niečo? Nadáva síce, ale nadávka nebolí. Jim, dám ti päták! Jim… dám ti šesták!”

Jim váhal.

„Šesták, Jim! To už je niečo! A ukážem ti boľavý prst.”

„Hu, to je strašne krásna vec…, ale ja mám hrozný strach pred starou paňou.”

Avšak človek je krehký tvor. Toto po­kú­ša­nie bolo príliš silné i na Jimov zmysel pre po­vin­nosť. Postavil konvu a chcel sa pozrieť. V momente však trielil aj s vedrom a teta Polly od­chá­dzala s pocitom víťaza.

Tomova pra­co­vi­tosť však netrvala dlho. Hlavou sa mu mihali všetky tie válečné plány, ktoré si určil na tento deň a jeho zármutok vzrastal. Za chvíľu tadiaľto pôjdu chlapci, ktorí majú voľno, idúci na rôzne výpravy a budú sa mu strašne po­smie­vať, že musí pracovať. Po­mys­le­nie to ho pálilo ani oheň. Vytiahol z vrecák všetok svoj majetok a prezeral ho: kúsky hračiek, guľôčky a iné ha­ra­bur­die; snáď by to bolo po­sta­čilo, aby vymenil prácu za inú, ne­sta­čilo to však, aby si za to kúpil tak dra­ho­cennú vec, ako je pol­ho­dinka slobody. Za­rmú­tene vstrčil svoju chudobnú movitosť do vrecka a oddal sa osudu.

Keď je núdza naj­väč­šia, pomoc božia najb­liž­šia. V tej smutnej, bez­ná­dej­nej chvíli dostal vnuk­nu­tie, krásnu, veľ­ko­lepú myš­lienku! Chopil sa opäť štetky a pustil sa s chuťou do práce. Práve sa objavil na obzore Ben Roggers, práve ten chlapec, ktorého výsmechu najviac sa obával. Ben sa blížil krátkym, klátivým poskokom – do­sta­točný to dôkaz, že bolo jeho srdce ľahké a jeho ciele vznešené. Ukusoval si jablko a pri tom chvíľami tiahle, me­lo­dicky zapískal, načo vždy na­sle­do­valo hlboké "dink­donk­donk, dink­donk­donk". Pred­sta­vo­val práve parník. Keď sa pri­blí­žil, zastavil motor, zamieril do­pro­stred cesty, oprel sa mocne o kormidlo a otočil sa. Stalo sa to s veľkou obo­zret­nos­ťou a námahou, lebo to bol parník "Veľký Missouri a mal takmer deväť stôp ponoru. Ben bol parníkom, ka­pi­tá­nom a lodnou píšťaľou v jednej osobe a musel stáť na ve­li­teľ­skom môstku, dávať rozkazy a konať ich.

„Stáť! Cingi lingy, cink!”

Bol už skoro na konci hradskej i zabočil pomaly na chodník.

„Po­lo­vič­nou silou naspäť! Cingi lingy, cink!” Jeho ramená sa zdvíhali a klesali naspäť.

„Pravý bok naspäť! Cingi lingy cink! Šš-šš-šš!” Pravá ruka sa mocne otáčala vo vzduchu, lebo pred­sta­vo­vala lo­pat­kové kolo priemeru šty­rid­sia­tich stôp.

„Ľavý bok naspäť! Cingi lingy"cink! Šš-šš-šš!” Ľavá ruka sa začala podobne otáčať.

„Pravý bok stáť! Cingi lingy cink! Ľavý bok stáť! Pravý bok zvoľna dopredu!… Stáť! Cingi lingy cink! Spustiť kotvu! Šš-šš-šš! Pozor! Lano von!… Holá, rýchle, čo je tam s tým lanom, haló, pri­pev­niť lano na kôl! Stroj zastaviť! Cingi lingy cink!”

„Šš-šš-šš!” (Para uniká zá­klop­kami).

Tom bielil ďalej svoj plot ne­vší­ma­júc si parníka. Ben sa na neho chvíľu díval, potom spustil:

„He he he! No, ty si ale pochodil!”

Žiadna odpoveď. S pohľadom umelca prezeral si Tom miesto, ktoré práve natrel. Potom ele­gan­tne za­šer­mo­val štetkou a znova skúmal výsledok. Ben sa usadil vedľa neho. Tom dostal chuť na jablko, avšak zostal po­hrú­žený i ďalej do práce. Ben pre­rie­kol:

„Haló, kamarát, musíš pracovať?”

Tom sa otočil.

„Ach! To si ty, Ben? Ani som si ťa nevšimol! Prepáč!”

„Počúvaj, idem sa kúpať. Nechcel by si ísť so mnou? Myslím však, že radšej pracuješ, čo?”

Tom sa na chlapca chvíľu díval "zhora" a riekol:

„Čo vlastne voláš prácou?”

„A snáď toto nie je práca?”

Tom sa dal ďalej natierať a odvetil ľa­hos­tajne:

„Možno, že áno, možno, že nie. Viem len toľko, že sa to Tomovi Sa­wy­erovi páči.”

„Ale choď! Nechceš snáď povedať, že to robíš rád?”

Štetka behala ďalej sem tam.

„Rád? Prečo by som to nemal robiť rád? Či sa na­šin­covi naskytne každý deň prí­le­ži­tosť natierať plot?”

Tým sa objavila Tomova práca v novom svetle. Ben prestal hrýzť jablko. Tom mával štetkou hore, dolu, chvíľami po­od­stú­pil naspäť, aby skúmal účinok, tu a tam po­op­ra­vil a znovu po­su­dzo­val svoje dielo. Ben sledoval každý jeho pohyb a jeho záujem vzrastal. Naraz rečie:

„Tom, nechaj ma chvíľku natierať!”

Tom uvažoval. Zdalo sa už, že mu to chce dovoliť, avšak rozhodol sa zasa ináč.

„Nie, nie! Nepôjde ti to! Vieš, tete Polly na tomto plote strašne záleží. Je to práve tu u cesty, keby to bolo niekde za rohom, nič by som ne­na­mie­tal a ona snáď tiež nie. Ale pre tento kus je náramne zaujatá a musí sa to robiť veľmi dôkladne. Myslím, že je nie ani jediný chlapec medzi tisícmi, ktorý by to zvládol spraviť tak, ako sa patrí.”

„Vskutku? Ale nežartuj! Dovoľ mi to aspoň skúsiť! Aspoň na chví­ľočku. Ja by som ťa tiež nechal, keby bol na tvojom mieste.”

„Veru, rád by som to urobil, ale teta Polly… Jim chcel predtým tiež, ale ne­do­vo­lila. I Sid by rád chcel, ale ona nenechá ani jeho. Vidíš, ako sa vec so mnou má. Keby som ťa nechal natierať a niečo sa stalo…”

„Hlúposti! Však si dám pozor. Dovoľ mi to na chví­ľočku! Ty – dám ti ohryzok z jablka.”

„Tak teda, sprobuj! Ale, počkaj, Ben, predsa len ta nejde, bojím sa…”

„Dám ti celé jablko!”

Tom mu podal štetku. Tváril sa, ako by ešte váhal, srdce mu však po­sko­čilo radosťou. A medzitým čo "Veľký Missouri" v slnečnom úpale pracoval a potil sa, sedel umelec na od­po­činku v tôni na sude, klátil nohami, hrýzol jablko a špehoval po nových obetiach svojej ľsti. Nebola o nich núdza. Každú chvíľu prešiel tade húfik chlapcov. Pri­chá­dzali, aby sa ob­ve­se­lili – a zostali tu, aby na­tie­rali. Lebo po malej chvíli Ben ustal; Tom však už prenajal niekoľko ďalších dosák plotu Billovi Fis­he­rovi za pa­pie­ro­vého draka. Keď bol hotový Bill, prevzal John Miller na­tie­ra­nie. Zaplatil za to zdoc­hnu­tým potkanom a kusom motúza, na ktorom sa potkan točiť mohol. Tak ubiehala hodina za hodinou a keď uplynula polovica do­po­lud­nia, stal sa z Toma, ktorý bol ráno tak zúfalý a chudobný, ka­pi­ta­lista, oplý­va­júci bo­hat­stvom. Okrem vecí, o ktorých už vieme, získal ešte: dvanásť guľôčok, kus fúkacej har­mo­niky, modrý črep, ktorý použiť sa mohol miesto monoklu, polámanú drumbľu, kľúč, ktorý nebol k ničomu, kúsok kriedy, sklenenú zátku, cínového vojaka, niekoľko žabích žub­rie­nok, šesť cievok, živé mača majúce len jedno oko, mosadznú kľučku, obojok – bez psa, rúčku nožíka, štyri kúsky po­ma­ran­čo­vej kôry a starý okenný rám. Ku tomu všetkému strávil čas prí­jem­ným le­ňo­še­ním, mal pestrú spo­loč­nosť a čo hlavne, plot bol troj­ná­sobne natrený! Keby nakoniec nedošla farba, bol by iste pri­vie­dol všetkých chlapcov z mestečka na mizinu.

Tomovi sa zdalo, že ten svet konečne predsa len nie je taký prázdny. Ani to netušiac, objavil jeden z dô­le­ži­tých zákonov ľudskej činnosti, totiž, že keď chceš niekomu nejakú vec učiniť žia­dúc­nou, musíš mu ju urobiť ťažko do­sia­hnu­teľ­nou. Je to stará história o če­reš­niach v su­se­do­vej záhrade… Keby bol Tom veľkým a múdrym fi­lo­zo­fom ako spi­so­va­teľ tejto knihy, bol by pochopil, že prácou je vždy len to, čo robiť musíme a zábavou to, k čomu nie sme nútení. A tak by tiež pochopil, prečo je prácou robiť umelé kvetiny alebo chodiť okopávať repu, kdežto hrať kolky alebo lezenie na Mont Blanc je zábavou. V mestách je mnoho ľudí, ktorí v horúcom lete kaž­do­denne jazdia až dvesto-tristo ki­lo­met­rov autom len preto, lebo ich to stojí značné peniaze. Keby ich ale chcel niekto najať, aby to robili za mzdu, iste by sa zdráhali; lebo tak by sa slovo "smiem" zmenilo na "musím" a zábava v prácu.

 


III.

Tom pred­stú­pil pred tetu Polly, ktorá sedela u ot­vo­re­ného okna v útulnej zadnej izbičke, ktorá bola spálňou, jedálňou a pra­cov­ňou v jednom. Ťažký letný vzduch, hlboké ticho, silná vôňa kvetín a uspá­va­júce bzučanie včiel neminulo sa účinkom: driemala nad svojou pan­ču­chou. Nemala inú spo­loč­nosť ako mačku a tá jej už predtým zaspala na kolenách. Pre bez­peč­nosť mala okuliare posunuté hore až na šedivé vlasy. Myslela si, že Tom už dávno od práce utiekol, a bola hodne prek­va­pená, že tak ne­o­hro­zene pred ňu pred­stu­puje.

„Môžem sa už ísť hrať, tetička?” oslovil ju nevinne.

„Čoó? Že už? Koľkože si toho natrel?”

„Všetko je hotové, tetička!”

„Neklam, Tom! Nemám to rada.”

„Neklamem, tetička. Ozaj, všetko je hotové!”

Teta Polly však málo verila Tomovým rečiam. Vyšla von, aby sa pre­sved­čila a bývala by bola spokojná, keby bolo len dvadsať percent za­far­be­nych. Ne­po­pí­sa­teľný bol jej úžas, keď videla, že plot je nielen všetok natretý, ale skvie sa nád­her­nou belobou od vrchu až po samú zem.

„To by som si nikdy nebola po­mys­lela!”, zvolala. „Teda teraz už vieš, že keď chceš, veľa dokážeš!” Ale chytro zo­sla­bila svoju chválu, dodajúc: „Lenže, sa tebe veľmi zriedka chce. No, tak si teda choď a hraj sa, avšak beda ti, ak nevrátiš sa domov ešte tento týždeň!”

Bola tak dojatá jeho výkonom, že ho vzala so sebou do komory a dala mu obzvlášť krásne jablko, ovšem spolu s dô­klad­ným kázaním o zvlášt­nej cene a význame takéhoto pôžitku, ak je odmenou za cnosť. Práve keď končila svoju reč dobre voleným výrokom z Písma, Tom si "pri­svo­jil" ešte jednu buchtu.

Vybehol von a zbadal Sida, ktorý vy­stu­po­val po von­kaj­ších schodoch vedúcich k zadnej časti domu na druhom poschodí. Niekoľko hrúd bolo po ruke a vo chvíli lietali vzduchom. Sypali sa na Sida ako krúpy. Prv než sa teta Polly mohla spamätať a pri­be­hnúť na pomoc, vykonalo šesť či sedem hrúd svoje poslanie a Tom už sedel na plote. Boli tu síce dvierka, avšak, ako obyčajne, tak sa ponáhľal, že ich nemohol použiť. V duši sa mu teraz roz­hos­til pokoj. Zúčtoval so Sidom, ktorý ho upo­zor­ne­ním na čiernu niť pri­vie­dol včera do úzkych.

Tom obišiel celú záhradu a zamieril do blatnej uličky za tetinou maštaľou. Jedine tu bol v bez­peč­nosti pred pre­na­sle­do­va­ním i zamieril na náves, kde stáli dva oddiely chlapcov v bojovom zo­sku­pení.

Bolo to už vopred do­ho­vo­rené. Tom bol ge­ne­rá­lom jedného vojska, Joe Harper, jeho verný priateľ, velil druhému. Vojenské šíky sa dali na pochod. Obaja ve­li­te­lia sa ovšem ne­zní­žili k tomu, aby sami bojovali – to bolo vecou prostých vojakov – ale sedeli spolu na malom pahorku a riadili odtiaľ válečné operácie svojimi rozkazmi pomocou po­boč­ní­kov. Po dlhom a urputnom boji dosiahla Tomova armáda skvelého ví­ťazs­tva. Po bitke spo­čí­tali mŕtvych, vymenili zajatcov, dom­lu­vili trvanie prímeria a deň budúcej války. V šíky zriadené vojská odtiahli a Tom uberal sa sám domov.

Keď šiel popri dome, kde býval Jeff Thatcher, uzrel v záhradke cudziu dievku. Bola to roz­to­milá, modrooká bytosť s dvoma zlatými vrkočmi, v bielom letnom obleku pestro vy­ší­va­nom. Náš hrdina, práve ví­ťazs­tvom ko­ru­no­vaný, bol bez boja pre­mo­žený. Z jeho srdca razom zmizla akási Amy La­wren­cová; ani spo­mienka po nej ne­zos­tala. Dom­nie­val sa, že ju vášnive miluje, po­va­žo­val svoju nák­lon­nosť za zbož­ňo­va­nie. A hľa! Teraz sa ukázalo, že to bolo len prosté, krátko trvajúce vzpla­nu­tie, slamený oheň. Dvoril jej niekoľko mesiacov a len pred týždňom zlomil jej odpor. Sedem dní bol naj­šťast­nej­ším a naj­hr­d­ším chlapcom na svete a teraz v okamihu zmizla z jeho srdca ako náhodný hosť, ktorého návšteva sa chytro skončí.

Ukra­domky po­zo­ro­val svojho nového anjela, až poznal, že si ho všimla. Od tej chvíle sa na ňu už nepozrel! Miesto toho začal vy­strá­jať vše­li­jaké chlap­čen­ské kúsky, aby zdanlivo mi­mo­voľne vzbudil jej obdiv. Zobral všetko svoje umenie do­hro­mady, keď však po chvíli, v prostred akejsi kr­ko­lom­nej gym­nas­tiky zaškúlil stranou, videl, že sa dievča otočilo k domu. Jediným skokom sa Tom oprel o plot. Vzdychol si nahlas, dúfajúc, že ju trochu zadrží. Chvíľu váhala, potom však po­kro­čila ku dverám. Keď stála jednou nohou na prahu, opustil ústa Tomove opäť ťažký, hlboký povzdych, hneď nato však sa jeho tvár roz­jas­nila, lebo prv než zašla, hodila rýchle cez plot kvet sirôtky.

Tom ihneď bežal k tomu miestu, v tom však sa na krok pred ním zastavil a rukou si za­krý­va­júc oči, hľadel napäto dolu na cestu, ako by tam bolo k videniu niečo strašne zau­jí­ma­vého. Potom zdvihol slamku a začal ňou na nose ba­lan­so­vať, div, že pri tom ne­zlom­mil väz. Pri tomto ume­lec­kom výstupe pri­bli­žo­val sa viac a viac ku kvetu sirôtky, až ju dosiahol, ohybnými prstami bosej nohy chytil za stopku a odskákal so svojím pokladom za roh. Avšak iba na malú chvíľku, ktorú po­tre­bo­val, aby kvetinu ukryl pod kabátom na srdci, alebo na žalúdku, bo nevyznal sa veľmi v anatómii. Ostatne: nebol veľmi prísnym v takýchto veciach.

Potom sa zas vrátil a obš­mie­tal sa okolo plotu až do noci. Avšak dievka sa už ne­uká­zala. Tom utešoval sa iba nádejou, že snáď z nie­kto­rého obloka i ona jeho pozoruje po­ta­jomky. Konečne sa odobral domov s množ­stvom ne­vy­jas­ne­ných predstáv v hlave.

Pri večeri bola jeho nálada tak vznešená, že sa teta divila, čo to len do toho chlapca vošlo. Vypočul si dôkladnú kázeň od tety za to, že tak zneuctil Sida, zdalo sa však, že si z toho nič nerobí. Spro­bo­val po­tiah­nuť kus cukru, ale dostal od tety po prstoch.

„Tetička,” riekol hlasom plným výčitky, „Sidovi neurobíš nič, keď si vezme kocku cukru.”

„Áno, ale Sid človeka tak nesužuje ako ty. Keby som sa ti nedívala na prsty, bol by si v cukre stále.”

Teta Polly od­sko­čila do kuchyne a Sid vo víťazom slávnom pocite svojej ne­dot­knu­teľ­nosti siahol po cukrenke. Toto po­ní­že­nie sa zdalo Tomovi skoro ne­zne­si­teľ­ným. Lež Sidovi sa pošmykli prsty, cukrenka spadla na zem a rozbila sa. Tom v duchu jasal. Jeho radosť bola taká veľká, že nechcúc ju znes­vä­tiť, držal jazyk za zubami a sedel bez slova. Rozhodol sa, že bude mlčať až do návratu tety, ba i ďalej, až sa opýta, kto to urobil. Potom jej však odpovie a nič na svete nebude skvost­nej­šie nad pohľad, ako ten "vzorný" chlapec raz dostane. Pre­ky­po­val vedomím ví­ťazs­tva toľme, že sa sotva vedel opanovať, keď sa stará pani vrátila a postála nad troskami cukrenky, metajúc cez okuliare blesky hnevu.

„Už to príde,” hovoril si Tom v duchu. Avšak v druhej chvíli už ležal na podlahe a tres­ta­júca ruka pra­co­vala na jeho chrbte. Prek­va­pe­nie ho tak nečakane stihlo, že až po hodnej chvíli vyrazil zo seba:

„Prestaň, prestaň! Prečo ma biješ? To bol Sid.”

Teta Polly sa zľakla a zastala vo svojej činnosti. Tom očakával teraz nejaký sú­s­trastný prejav. Keď však teta prišla opäť k reči, len toľko riekla:

„No, dobre! Však ani to nepadlo na zlú pôdu. Bez­po­chyby si niečo iného vyviedol, keď som tu nebola.”

Pocítila však predsa výčitky svedomia a rada by bola riekla niečo prí­ve­ti­vého. To by však bolo doznaním, že spáchala ne­prá­vosť, čo by sa asi ne­zrov­ná­valo s pra­vid­lami dis­cip­líny. Radšej mlčala a odišla s ťažkým srdcom po svojej práci.

Tom sa utiahol do kútika a oddal sa tu prí­jem­nému pocitu človeka nevinne mučeného. Vedel dobre, že ho teraz teta v duchu na kolenách prosí za od­pus­te­nie a to vedomie ho bohate odmenilo za chvíľku strachu. Nechcel sa zmieriť, nechcel nikoho ani vidieť. Vedel, že na ňom teraz spočíva prosebný pohľad spod závoja sĺz, robil sa však, že si toho nevšíma.

Pred­sta­vo­val si, že leží na smr­teľ­nej posteli a teta že úpenlivo prosí o jediné slovíčko od­pus­te­nia. On však by sa bez slova obrátil ku stene a zomrel by, ne­vy­pus­tiac z úst ani hlásky. Ach! To by bolo za­dos­ťu­či­ne­nie!

Pred­sta­vo­val si, že ho z rieky pri­niesli domov uto­pe­ného. Z vlasov mu tečie voda, jeho ruky sú mŕtve, be­z­vládne a jeho zmučené telo našlo svoj večný kľud.

Ako by sa vrhla na jeho mŕtvolu! Slzy by jej tiekli prúdom a ústa by sa modlili k Bohu: Vráť mi môjho chlapca a nikdy ho nebudem biť! On by tu však ležal studený a bledý, celkom be­z­vládne – úbohý malý trpiteľ, ktorý konečne dotrpel.

Tieto preludy ho konečne tak dojali, že rozp­la­kal sa zo súcitu nad sebou samým. A bolo mu tak blažene pri tom. Oči mu plávali v slzách, ktoré pre­te­kali pri každom žmurk­nutí a vo veľkých kvapkách stekali po nose. Tak sa maznal so svojou bolesťou, že ne­dop­rial miesta v svojom srdci žiadnej inej svetskej radosti.

Keď ses­ter­nica Mary vbehla do izby, skac­ka­júc a veselo si po­spe­vu­júc, vyskočil za­chmú­rene a so sk­lo­pe­nou hlavou vyšiel druhými dverami. Po­tu­lo­val sa ďaleko od miest chlap­cami najviac nav­šte­vo­va­ných a vy­hľa­dá­val odľahlé kúty, ktoré sú­hla­sili s jeho citmi. Plť na rieke ho lákala. Sadol si na jej okraj a po­zo­ro­val čiernu pustotu prúdu. Prial si byť utopeným, ale hneď a tak, aby to ne­spo­zo­ro­val; bez ne­prí­jem­ného hltania vody, ktoré pred­chá­dza utopeniu. Tu zmyslel si na svoju sirôtku. Vyňal ju. Bola zmačkaná a zvädlá, čo len zvýšilo jeho zúfalé, chmúrne šťastie.

Či by ho ona po­ľu­to­vala, keby o tom vedela? Za­pla­kala by, priala by si, aby ho smela objať okolo hrdla a tešiť ho? Či by ho chladne od seba od­str­čila ako ostatný ne­ľú­tostný svet?

Pred­stava táto mu pôsobila tak rozkošnú bolesť, že sa v ňu znovu a znovu po­hru­žo­val a v nových a nových od­tie­ňoch si ju maľoval. Neskôr aj táto myš­lienka stratila svoju silu. Tom vstal s po­vzdy­chom a odišiel do tmy.

Okolo desiatej kráčal opus­te­nou uličkou, kde bývala jeho milovaná neznáma. Zastavil sa na chvíľu, avšak žiadny zvuk mu nedošiel k uchu. Len sviečka vrhala slabé svetlo na záclonu obloka v druhom poschodí. Je tam ona? Pre­lie­zol plot, pre­tia­hol sa medzi kro­vis­kami a zastal pod oblokom. Dlho sa nehybne pozeral nahor. Potom uložil sa na zem, skrížil ruky na prsiach; v jednej držal svoju zvädnutú kvetinu. Tak chcel zomrieť, tu vonku v chladnom svete, bez domova a bez prí­stre­šia nad hlavou, bez pria­teľ­skej ruky, ktorá by mu zotrela z čela smrteľný pot, bez mi­lo­va­nej tváre, ktorá by sa súcitne nad ním sklonila, až by nadišla jeho posledná hodinka. A ona by ho tak uzrela, až by sa dívala na pre­bú­dza­júce sa ráno. Ach, či by vyronila slzu na jeho bezduchú mŕtvolu? Či by aspoň máličko po­vzdychla nad mladým, kvit­nú­cim životom, ktorý bol tak surovo zničený, tak pred­časne zmarený?

Okno sa otvorilo, hrubý hlas slúžky znes­vä­til posvätné ticho a prúd špinavej vody premočil telesné po­zos­tatky mŕtveho mučeníka!!

Náš hrdina vyskočil a otria­sa­júc sa a od­fr­ku­júc postavil sa na nohy. Bolo počuť hvizd ťažkého predmetu vzduchom le­tia­ceho, za tým na­sle­do­vala šťavnatá nadávka a tresk roz­bi­tého skla a súčasne cez plot pre­sko­čila mlhavá po­sta­vička a zmizla vo tme.

Krátko za tým, keď bol Tom už vy­zle­čený a pri svetle lojovej sviečky prezeral svoje pre­mo­čené šaty, prebudil sa Sid.

Chcel povedať nejakú narážku na večerný výstup, potlačil ju však a zachoval kľud, lebo Tomove oči ne­veš­tili nič dobrého.

Vliezol do postele bez obvyklej modlitby. Sid si pečlive vštepil v pamäť toto Tomovo pre­hre­še­nie.


  
   IV.
  

  
   Slnko vyšlo. Jeho papršleky rozliali sa na dedinu, ako božie požehnanie. Bolo po raňajkách a teta Polly, zahájila rodinnú pobožnosť. Najprv bola kázeň, ktorá bola zložená od základu z výrokov biblických, pozliepaných jemnou maltou vlastných tetiných myšlienok. Potom sa zniesla z výšky tohto kázania, ako Mojžiš z hory Sinaj a skončila kvetnatou závierkou.
  

  
   Tom, akoby pod vplyvom z kázne čerpaného poučenia, pustil sa do učenia biblických citátov. Sid sa naučil svoju úlohu už pred niekoľkými dňami. Tom sa namáhal z celej sily, aby sa naučil naspamäť päť veršov a zvolil si k tomu cieľu verše z kázania Kristovho na hore, keďže kratšie inde nemohol nájsť.
  

  
   Po pol hodine mal Tom o tých veciach aké-také poňatie, viac iste nie, lebo jeho myšlienky pri tom prebehli celým radom rozmanitých fantázií a jeho ruky sa príliš horlivo zaoberali vedľajšími prácami. Mary vzala knihu, aby ho vyskúšala a Tom si začal raziť cestu cez hmlu, ktorá verše husto obtáčala.
  

  
   „Blahoslavení sú, ktorí… ktorí… ktorí… sú...”
  

  
   „Čistého…”
  

  
   „Áno, áno! Čistého. Blahoslavení sú čistého… čistého…”
  

  
   „Srdca...”
  

  
   „Srdca. Blahoslavení sú čistého srdca, lebo oni… oni…”
  

  
   „Boha…”
  

  
   „Oni Boha. Blahoslavení sú čistého srdca, lebo oni Boha… Boha videť budú. Blahoslavení pokojní, lebo oni… oni…”
  

  
   „B…u”
  

  
   „Lebo oni b… u…”
  

  
   „B…u… d…”
  

  
   „Lebo oni bud… neviem, čo to má byť!”
  

  
   „Budú!”
  

  
   „Áno, áno, budú! Lebo oni budú – budú – budú – pokojní – eh – eh – Blahoslavení sú, ktorí budú – nie, pokojní, lebo oni budú… čo budú? Prečo mi to nepovieš, Mary? Si zlá!”
  

  
   „Ach, Tom, si ty len tĺk! Nebudem ťa už trápiť. Musíš sa to znovu začať učiť. Len s chuťou do toho! Ak to dokážeš, dostaneš niečo pekného odo mňa! Tak teda, uč sa!”
  

  
   „No, dobre! A čo mi dáš, Mary? Povedz mi, čo mi dáš!”
  

  
   „Keď hovorím, že je to niečo pekného, tak je to niečo pekného. Netráp sa, neuhádneš!”
  

  
   „Teda dobre, verím ti, že hovoríš pravdu! Dám sa teda znovu do toho!”
  

  
   A vskutku sa do toho dal. Pod nátlakom zvedavosti a nádeje na možný zisk dosiahol skvelých výsledkov.
  

  
   Mary mu dala nový vreckový nožík BARLOW, ktorý stál najmenej pol dolára! Tom bol až do hĺbky duše dojatý a nadšený. Ale nôž nerezal, mohol na ňom jazdiť až do tramtárie, keby mal pod ním koňa; ale bol to jeho prvý vreckový nožík BARLOW a ten pocit bol veľkolepý. Tom začal ihneď skúšať jeho čepeľ na hrane skrine a práve sa chystal pokračovať v rezbárskom umení na stole, keď ho volali, aby sa išiel pristrojiť do nedeľnej školy.
  

  
   Mary mu dala plechové umývadlo s vodou a kus mydla. Šiel s tým za dvere a postavil umývadlo na lavicu. Potom namočil mydlo vo vode a položil ho, vykasal si rukávy, vylial vodu a bežal do kuchyne. Tam si začal horlivo utierať tvár uterákom, ktorý visel za dverami. Mary mu však uterák vzala a zlostila sa:
  

  
   „Či sa ozaj nehanbíš, Tom? Nebuď predsa taký zbabelec, veď voda ti nič neurobí!”
  

  
   Tom sa trochu zľakol. Nič mu nepomohlo, darmo protestoval. Umývadlo bolo znovu naplnené vodou. Stál chvíľu nad ním a bojoval v sebe tuhý zápas. Zrazu si zhlboka povzdychol a pustil sa do toho. Keď vstúpil do kuchyne a so zavretými očami siahol po uteráku, kvapkalo mu slušné množstvo mydlín a vody z tváre, ako nepopierateľný dôkaz jeho činnosti. Keď sa
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Dobrodružstvá Toma Sawyera.

    Pokud se Vám ukázka líbila, na našem webu si můžete zakoupit celou knihu.

